SET ไหล 15 จุดหลุดแนวรับ 1,585 เซ่นบาทอ่อนกดดัน Fund Flow ไหลออก
ดัชนีตลาดหุ้นไทยปรับตัวลดลง 15 จุดหลุดแนวรับ 1,585 เซ่นค่าเงินบาทอ่อนกดดัน Fund Flow ไหลออก
24 มิ.ย. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.12 น. อยู่ที่ระดับ 1,577.30 จุด ลบ 14.78 จุด หรือ 0.93% ด้วยมูลค่าการซื้อขาย 15,436.62 ล้านบาท
ด้าน นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิการไทย กล่าวว่า ตลาดหุ้นไทยเช้านี้คาดว่าจะแกว่งแคบ เนื่องจากเงินดอลลาร์สหรัฐฯแข็งค่าเทียบกับเงินบาทที่อ่อนค่าเร็วในรอบนี้ ทำให้คาดว่า Fund Flow จากนักลงทุนสถาบัน และนักลงทุนต่างชาติ คงจะชะลอการลงทุน หลังจากที่ธนาคารแห่งประเทศไทย (ธปท.) ได้ปรับลดประมาณการ GDP ลง และปรับลดประมาณการจำนวนนักท่องเที่ยวลงด้วย ส่งผลให้ดุลบัญชีเดินสะพัดขาดดุล
ทั้งนี้ คาดว่าตลาดคงจะแกว่ง Sideway Down จากที่ต่างชาติยังขายอยู่ ดังนั้นควรหลีกเลี่ยงหุ้นกลุ่มสินค้าโภคภัณฑ์ (Commodity) และกลุ่มเดินเรือไปก่อน แต่หุ้นในกลุ่มส่งออกน่าสนใจลงทุน อย่างหุ้น ASIAN, TU, CBG และกลุ่มอิเล็กทรอนิกส์ เป็นต้น
นอกจากนี้ ให้ติดตามตัวเลขส่งออกของไทยวันนี้ และผู้ขอรับสวัสดิการว่างงานของสหรัฐฯ รวมถึงติดตามความคิดเห็นของประธานธนาคารสหรัฐฯ (เฟด) สาขาต่างๆ ด้วย ด้านตลาดหุ้นในภูมิภาคเอเชียเช้านี้แกว่งตัวในแดนลบราว -0.3% ถึง -0.5%
พร้อมให้แนวรับ 1,585 จุด ส่วนแนวต้าน 1,610 จุด
 